ฮั่งเส็งปิดทะยาน 298.06 จุด สอดคล้องภูมิภาค
ฮั่งเส็งปิดทะยาน 298.06 จุด สอดคล้องภูมิภาค
19 มิ.ย. 2560

ดัชนีฮั่งเส็งตลาดหุ้นฮ่องกงปิดวันนี้ปรับตัวเพิ่มขึ้น โดยดัชนีฮั่งเส็งเพิ่มขึ้น 298.06 จุด หรือ 1.16% ปิดวันนี้ที่ 25,924.55 จุด เนื่องจากนักลงทุนเริ่มคลายความกังวลเกี่ยวกับการปรับขันดอกเบี้ยของธนาคารกลางสหรัฐ (เฟด) ในช่วงเวลาที่เหลือของปีนี้ หลังจากสหรัฐเปิดเผยข้อมูลเศรษฐกิจที่อ่อนแอ
กระทรวงพาณิชย์สหรัฐเปิดเผยว่า ตัวเลขการเริ่มต้นสร้างบ้านร่วงลง 5.5% ในเดือนพ.ค. เมื่อเทียบรายเดือน สู่ระดับ 1.09 ล้านยูนิต ซึ่งเป็นระดับต่ำสุดนับตั้งแต่เดือนก.ย.ปีที่แล้ว จากระดับ 1.16 ล้านยูนิตในเดือนเม.ย.
ขณะที่ผลสำรวจของมหาวิทยาลัยมิชิแกนระบุว่า ดัชนีความเชื่อมั่นขั้นต้นของผู้บริโภคสหรัฐปรับตัวลงสู่ระดับ 94.5 ในเดือนมิ.ย. และต่ำกว่าตัวเลขคาดการณ์ของนักวิเคราะห์ที่ระดับ 97.1
นอกจากนี้ ตลาดยังจับตาว่า บริษัท MSCI ซึ่งเป็นบริษัทจัดทำดัชนีระดับโลก จะนำหุ้นที่จดทะเบียนในตลาดหุ้นเซี่ยงไฮ้และเสิ่นเจิ้น เข้ารวมในการคำนวณดัชนี MSCI Emerging Markets Index หรือไม่ในสัปดาห์นี้ หลังจากที่ได้มีการเลื่อนการพิจารณาถึง 3 ครั้งในช่วงปี 2557-2559
 
 